Victor Nelsson
Victor Nelsson er en dansk fodboldspiller, der spiller for den tyrkiske klub Galatasaray SK og for det danske landshold. Victor Nelsson er forsvarsspiller og er noteret for i alt 10 landskampe for Danmark (pr. 26. marts 2023).
Victor Nelsson begyndte at spille fodbold i Hornbæk IF, inden han skiftede til FC Nordsjælland, hvor han i 2016 fik sin debut i Superligaen. Han tilspillede sig hurtigt en fast plads på førsteholdet og blev også anfører.
I 2019 blev han solgt til F.C. København. Her blev det til i alt 63 kampe i Superligaen, før han i august 2021 fortsatte karrieren i Galatasaray. Med Galatasaray vandt han i 2023 det tyrkiske mesterskab.
Victor Nelsson har spillet 43 landskampe (3 mål) på forskellige ungdomslandshold og debuterede i november 2020 på A-landsholdet under Kasper Hjulmand. Victor Nelsson spillede en enkelt kamp ved VM i 2022.